Illum il-Kummissjoni Ewropea ħarġet gwida dwar l-implimentazzjoni tar-restrizzjoni temporanja fuq vjaġġar mhux essenzjali lejn l-UE. Flimkien mal-gwida biex ikun żgurat il-moviment liberu tal-ħaddiema kritiċi [link], b'dan il-mod qed issir reazzjoni għal dan li ġej: minn naħa għat-talbiet li saru fid-Dikjarazzjoni tal-Membri tal-Kunsill Ewropew tas-26 ta' Marzu 2020 biex jiġu ffaċilitati l-arranġamenti ta' tranżitu għaċ-ċittadini rimpatrijati u biex jiġi indirizzat it-tħassib prattiku taċ-ċittadini u tal-kumpaniji dwar il-miżuri meħuda biex jillimitaw it-tixrid tal-coronavirus, u min-naħa l-oħra għat-talbiet tal-awtoritajiet nazzjonali li jimplimentaw il-miżuri. Il-Viċi President għall-Promozzjoni tal-Istil ta' Ħajja Ewropew Tagħna Margaritis Schinas qal: “Nistgħu nirnexxu billi negħlbu din il-kriżi jekk naħdmu flimkien biss. Ninsab kuntent li issa kważi l-Istati Membri kollha qed jimplimentaw ir-restrizzjonijiet fuq l-ivvjaġġar lejn l-UE. Issa qed nipprovdu gwida addizzjonali biex naċċertaw li dawn jiġu implimentati bl-istess mod. Iktar ma jkunu uniformi l-miżuri nazzjonali, iktar ikun faċli biex iċ-ċittadini ta' pajjiżi terzi jifhmuhom u jirrispettawhom.” Il-Kummissarju għall-Affarijiet Interni Ylva Johansson qalet: “Bil-gwida adottata llum irridu niżguraw li l-gwardji tal-fruntiera kollha fil-fruntieri esterni tal-UE jiffaċilitaw ir-ritorn taċ-ċittadin tal-UE maqbudin barra lejn djarhom u li l-persuni b'funzjonijiet jew ħtiġijiet essenzjali ma jitwaqqfux, filwaqt li jittieħdu miżuri xierqa u proporzjonati li jiżguraw is-saħħa u s-sigurtà pubblika.” Din il-gwida, li se tassisti lill-gwardji tal-fruntiera u lill-awtoritajiet tal-viża, tipprovdi pariri dwar l-implimentazzjoni tar-restrizzjoni temporanja mal-fruntiera, dwar l-iffaċilitar tal-arranġamenti ta' tranżitu għar-ripatrijazzjoni taċ-ċittadini tal-UE, u dwar kwistjonijiet ta' viża. Hija tindirizza kwistjonijiet imqajma mill-Istati Membri fil-vidjokonferenzi ta' kull ġimagħtejn tal-Ministri tal-Affarijiet Interni u f'laqgħat tekniċi mal-Istati Membri. L-implimentazzjoni tar-restrizzjoni temporanja fuq l-ivvjaġġar fil-fruntieri L-awtoritajiet tal-fruntiera ngħataw gwida prattika dettaljata dwar kwistjonijiet ewlenin, bħal: Kriterji għar-ċaħda tad-dħul: Ir-restrizzjoni fuq vjaġġar mhux essenzjali lejn l-UE tapplika għaċ-ċittadini ta' pajjiżi terzi li mhumiex residenti u li jirrappreżentaw sintomi rilevanti jew li kienu partikolarment esposti għar-riskju ta' infezzjoni u jitqiesu bħala theddida għas-saħħa pubblika. Kull deċiżjoni dwar iċ-ċaħda tad-dħul trid tkun proporzjonata u mhux diskriminatorja. Sabiex jiddeterminaw jekk vjaġġatur jirrappreżentax tali riskju, il-gwardji tal-fruntiera huma mitluba jikkonsultaw il-gwida taċ-Ċentru Ewropew għall-Prevenzjoni u l-Kontroll tal-Mard disponibbli hawnhekk. Eżenzjonijiet: Iċ-ċittadini tal-Istati Membri kollha tal-UE u tal-Pajjiżi Assoċjati ma' Schengen, u l-membri tal-familja tagħhom, u ċ-ċittadini ta' pajjiżi terzi li huma residenti għat-tul fl-UE huma eżentati mir-restrizzjoni temporanja fuq l-ivvjaġġar biex jirritornaw lejn darhom. Iċ-ċittadini ta' San Marino, Andorra, Monaco u tal-Vatikan/tas-Santa Sede għandhom jitqiesu bħala ċittadini tal-Istati Membri biex ikunu jistgħu jmorru lura darhom. Ċerti ħaddiema minn barra l-UE huma wkoll eżenti, pereżempju professjonisti tal-kura tas-saħħa, ħaddiema li jaħdmu bejn il-fruntieri, u ħaddiema staġjonali fl-agrikoltura. Sigurtà: L-awtoritajiet tal-fruntiera għandhom jinfurzaw b'mod strett il-Kodiċi tal-Fruntieri ta' Schengen għall-vjaġġaturi li jitħallew jidħlu. Huma għandhom jivverifikaw l-awtentiċità tad-dokumenti tad-dokumenti tal-ivvjaġġar u l-awtoritajiet nazzjonali jridu jinfurzaw il-verifiki sistematiċi fis-Sistema ta' Informazzjoni ta' Schengen biex jipproteġu kontra theddid terroristiku jew kriminalità transfruntiera potenzjali. Il-passaporti ta' ċittadini ta' pajjiżi terzi għandhom jiġu ttimbrati. Verifiki mal-ħruġ: L-awtoritajiet tal-fruntiera għandhom jagħtu informazzjoni dwar ir-restrizzjoni fuq l-ivvjaġġar, u l-każijiet ta' tħassib għandhom jiġu riferuti minnufih lis-servizzi tas-saħħa rilevanti. F'każ li r-riżorsi tal-kontroll tal-fruntieri nazzjonali jkunu eżawriti, l-Istati Membri jistgħu jagħtu prijorità lill-verifiki tad-dħul fuq il-verifiki tal-ħruġ sa fejn possibbli mingħajr ma jiġu affettwati l-miżuri sanitarji nazzjonali. Tranżitu u ripatrijazzjoni L-Istati Membri jridu jiffaċilitaw it-tranżitu ulterjuri għal dawn il-persuni: iċ-ċittadini ta' kull Stat Membru tal-UE u ta' kull Pajjiż Assoċjat ma' Schengen, u l-membri tal-familja tagħhom, irrispettivament min-nazzjonalità tagħhom, kif ukoll iċ-ċittadini ta' pajjiżi terzi li għandhom permess ta' residenza u d-dipendenti tagħhom li jirritornaw lejn l-Istat Membru ta' nazzjonalità jew ta' residenza tagħhom. Iċ-ċittadini tas-Serbja, tal-Maċedonja ta' Fuq, tal-Montenegro u tat-Turkija għandhom jiġu ttrattati bl-istess mod meta jiġu rimpatrijati fil-qafas tal-Mekkaniżmu tal-Unjoni għall-Protezzjoni Ċivili peress li huma Stati Parteċipanti fil-Mekkaniżmu. Applikazzjonijiet għal viża u eċċess fil-perjodu tas-soġġorn permess Il-konsolati tal-Istati Membri għandhom jibqgħu miftuħin u jiżguraw servizz minimu għall-ipproċessar tal-applikazzjonijiet għal viża ta' vjaġġaturi eżentati mir-restrizzjonijiet temporanji fuq l-ivvjaġġar. Iċ-ċittadini ta' pajjiżi terzi li jkollhom jibqgħu fl-UE għal żmien itwal milli huma awtorizzati minħabba restrizzjonijiet fuq l-ivvjaġġar m'għandhomx jiġu penalizzati. F'każ ta' vjaġġaturi li bħalissa jinsabu fiż-żona Schengen b'viża għal żmien qasir u li huma sfurzati jibqgħu fiha lil hinn mill-perjodu ta' validità tal-viża tagħhom, l-Istati Membri jistgħu jestendu l-viża għal soġġorn massimu ta' 90 jum għal kull perjodu ta' 180 jum. Barra minn hekk, l-Istati Membri għandhom joħorġu viża għal soġġorn twil jew permess ta' residenza temporanju lid-detenturi ta' viża għal soġġorn qasir u lil dawk li jivvjaġġaw mingħajr viża u li huma sfurzati jibqgħu fiż-żona Schengen għal iktar minn 90 jum f'kull perjodu ta' 180 jum. L-Istati Membri huma mħeġġa wkoll biex ma japplikawx sanzjonijiet fuq vjaġġaturi mhux tal-UE li ma jkunux jistgħu jitilqu fil-ħin minħabba restrizzjonijiet fuq l-ivvjaġġar. L-eċċess fil-perjodu tas-soġġorn permess dovut għar-restrizzjonijiet fuq l-ivvjaġġar m'għandux jitqies fl-ipproċessar tal-applikazzjonijiet futuri għal viża. Għal Iktar Informazzjoni Gwida dwar l-implimentazzjoni tar-restrizzjoni temporanja fuq vjaġġar mhux essenzjali lejn l-UE u, dwar il-faċilitazzjoni tal-arranġamenti ta' tranżitu għar-ripatrijazzjoni taċ-ċittadini tal-UE, u dwar l-effetti fuq il-politika dwar il-viżi Dikjarazzjoni konġunta tal-Membri tal-Kunsill Ewropew 26 ta' Marzu 2020